Ղազար Ղազարյան

Ղազար Վաղինակի Ղազարյան (1949, դեկտեմբերի 29, Դիլիջան), հայ գեղանկարիչ։ ՀՀ մշակույթի վաստակավոր գործիչ (2015):

Կենսագրություն
1965-1969 թթ. սովորել է Երևանի Փանոս Թերլեմեզյանի անվան գեղարվեստի ուսումնարանում։ 1974 թվականին ավարտել է Երևանի գեղարվեստա-թատերական ինստիտուտի գեղանկարի բաժինը՝ ուսանելով Սուրեն Սաֆարյանին, Հրանտ Հովսեփյանին, Էդուարդ Իսաբեկյանին։ 1981 թվականից Հայաստանի նկարիչների միության անդամ է։ Մասնակցել է տարբեր հանրապետական, միութենական ցուցահանդեսների, ունեցել է անհատական ցուցահանդեսներ։ Աշխատանքները գտնվում են Մոսկվայի, Երևանի, Դիլիջանի, Մարտունու թանգարաններում ու պատկերասրահներում և այլ մասնավոր հավաքածուներում։

Գործունեություն
1975-1978 թթ. աշխատել է Հայֆիլմ ստուդիայում որպես հագուստի նկարիչ, 1975-1976 թթ.՝ Դիլիջանի Հասմիկի անվան թատրոնում որպես նկարիչ-ձևավորող։ 1976-1977 թթ. ծառայել է Խորհրդային բանակում (Կիրովական), որտեղ զբաղվել է Կիրովականի փառքի թանգարանի ձևավորմամբ։ 1978-1979 թթ. Հովհաննես Շարամբեյանի հետ՝ իր իսկ նախաձեռնությամբ հիմնադրել են Ժողովրդական արվեստի պետական թանգարանի Դիլիջանի մասնաճյուղը, որի տնօրենն է 1992 թվականից։ 1980-ականներից սկսած մասնակցել է Դիլիջանի Շարամբեյանի անվան փողոցի հիմնադրմանը, ձևավորմանը, մետաղյա դարպասների, գեղարվեստական դռների և թեյարանի ստեղծմանը։ 1970-1985 թթ. կատարել է պետական գեղարվեստական ձևավորումներ, այդ թվում Էջմիածնի և Եղվարդի գինու գործարանների համտեսի սրահների ձևավորումը, Խաչատուր Աբովյանի տուն-թանգարանի ներքին ձևավորումները, Լենինգրադի նորաձևության տան ձևավորումները, «Հին ջրաղացի», «Դիլիջանի առողջարանի» ձևավորումները, ինչպես նաև Դիլիջանի հին փողոցների ու շինությունների նախագծային աշխատանքները։ 1998 թվականին Երևանի Գեղարվեստի պետական ակադեմիայի ռեկտոր Արամ Իսաբեկյանի, արվեստաբան Սարո Սարուխանյանի և Դիլիջանի քաղաքապետ Ժորա Պետրոսյանի աջակցությամբ հիմնադրել են ԵԳՊԱ Դիլիջանի մասնաճյուղը, որի տնօրենն է 1998 թվականից։ 2011 թվականի հունվար-մարտ ժամանակահատվածում կատարել է Դիլիջանի երկրագիտական թանգարան-պատկերասրահի ցուցադրությունը, որից հետո նշանակվել է նույն թանգարանի տնօրեն։

Պարգևներ 
2003 թվականի ապրիլի 15-ին արժանացել է պատվավոր դոկտորի կոչման «Բնության և հասարակության» մասին գիտությունների միջազգային ակադեմիայի կողմից։ 
2006 թվականի հոկտեմբերի 25-ին Երևանի գեղարվեստի պետական ակադեմիայի հիմնադրման 60-ամյակի կապակցությամբ պարգևատրվել է ՀՀ նախագահի շնորհակալագրով։ 
2007 թվականի դեկտեմբերի 25-ին Դիլիջանի քաղաքապետարանի կողմից պարգևատրվել է քաղաքում արվեստի զարգացման գործում ունեցած նշանակալի ներդրման համար։ 
2009 թվականի նոյեմբերի 12-ին Երևանի գեղարվեստի պետական ակադեմիայի Դիլիջանի մասնաճյուղը պարգևատրվում է պատվոգրով՝ մշակույթի ոլորտի բարձր որակավորման կադրերի պատրաստման, երիտասարդության գեղագիտական դաստիարակության գործում ներդրած ավանդի և հիմնադրման 10-ամյակի առթիվ (տնօրեն՝ Ղազար Ղազարյան)։
2011 թվականի մարտի 17-ին Հայաստանի Հանրապետության կրթության և գիտության նախարարության կողմից պարգևատրվել է կրթության և գիտության ոլորտում ներդրած ավանդի համար և ակադեմիայի հիմնադրման 65-ամյակի հոբելյանի կապակցությամբ։
2015 «Գրիգոր Նարեկացի» հուշամեդալ
2015 ՀՀ մշակույթի վաստակավոր գործիչ

Ծանոթագրություններ  

1949 ծնունդներ
Դիլիջան քաղաքում ծնվածներ
Հայ նկարիչներ
Դեկտեմբերի 29 ծնունդներ
Հայաստանի նկարիչների միության անդամներ
ՀՀ մշակույթի վաստակավոր գործիչներ